Dänn isch aber verbi gsi mit de rue, am ändi vom Sound sind mer uf s offene  Meer und somit id Cook Strass inecho. Das isch die Meeresstrass wo d Nord- und Südinsle trännt. De Seewäg isch bekannt defür das es extrem tükisch chan si wäg em Wind und de Wälle. Hüt hät das sehr gstumme! De Wind isch scho fascht stürmisch gsi und s hät riese Wälle gha. Eusi Fähre, wo sicher 200 Meter lang gsi isch, hät mega gschauklet und isch wäg em Sitewind ganz schräg im Wasser gläge. Eusi Medi händ allerdings gwürkt und eus isch tip top gange. Sogar so guet das mer eus öppis Zmittagpostet händ. Das  isch allerdings chli en Flop gsi.... e absoluti Spezialität vo da: Mince-Pie (en Art e Blätterteigpastete). Tumm isch nur gsi das es hüt Lammfleisch drin gha hät und das hät d Gabi ja gar nöd gern also hät sie churz spitz de Teig gässe und de Inhalt mir welle geh ;-). Nach drü Stund fahrt und 90 zruggleite Kilometer sind mer im Hafe vo Wellington acho und churz drufabe vom Schiff gfahre. Jetzt sind mer also offiziell uf de Nordinsle vo Neuseeland acho und das erst grad no i de Hauptstadt! De Campground lit  chli usserhalb und drum sind mer grad det anegfahre. Go poste hetted mer eigentli au no welle aber find mal en Parkplatz imene Shopping Center am Sunntig-Namittag (das isch wie bi eus am Samschtig) mit eme 7 Meter Auto ;-) Also händ mer das uf Morn verschobe und sind direkt zum Campground. Det händ mer de Bus zrug id Stadt gno und sind grad mal zerst is Nationalmuseum vo Neuseeland, genannt Te Papa. Das isch würkli es tolls Museum mit viel Gschicht über Neuseeland. S beste dra isch, das es sogar gratis isch!  Da häts sich allerdings langsam afange räche das mer hüt das Medi gno händ, will d Näbewürkig isch, das es eim müed macht und das händ mer i dem Museum beidi chli gspührt.